A4-0441/98

Ψήφισμα σχετικά με τις ανά τον κόσμο νομισματικές και χρηματοπιστωτικές κρίσεις και τις επιπτώσεις τους στην οικονομία της Ευρωπαϊκής Ένωσης

Το Ευρωπαϊκό Κοινοβούλιο,

- έχοντας υπόψη τις οικονομικές προγνώσεις που διατύπωσε η Επιτροπή ((Ευρωπαϊκή Επιτροπή ΙΙ/625/98, 21.10.1998.)) το φθινόπωρο του 1998 και την εξέλιξη των ανά τον κόσμο οικονομικών και χρηματοπιστωτικών κρίσεων στη Νοτιοανατολική Ασία, στη Νότια Κορέα, στην Ιαπωνία, στη Ρωσία και στη Λατινική Αμερική,

- έχοντας υπόψη το άρθρο 148 του Κανονισμού του,

- έχοντας υπόψη την έκθεση της Επιτροπής Οικονομικής, Νομισματικής και Βιομηχανικής Πολιτικής (A4-0441/98),

A. επισημαίνοντας πως πρέπει να γίνει ό,τι είναι δυνατόν για την αποσόβηση των διάφορων οικονομικών και χρηματοπιστωτικών κρίσεων που εξελίσσονται σε παγκόσμια οικονομική και χρηματοπιστωτική κρίση, η οποία θα είχε σοβαρές πολιτικές και κοινωνικές επιπτώσεις σε πολλές χώρες,

Β. επισημαίνοντας ότι οι σημερινές κρίσεις εγκαινιάστηκαν με την υποτίμηση του ταϊλανδικού μπαχτ τον Ιούνιο του 1997 και έκτοτε εξαπλώθηκαν σε ολόκληρη τη Νοτιοανατολική Ασία, στη Νότια Κορέα, στην Ιαπωνία, στη Ρωσία και στη Λατινική Αμερική, απειλώντας να πλήξουν σοβαρά την οικονομία της Ευρωπαϊκής Ένωσης,

Γ. εκτιμώντας ότι οι χώρες αυτές έχουν επίσης πληγεί από την κρίση διότι ακριβώς εισήγαγαν ανεπαρκείς διαρθρωτικές οικονομικές μεταρρυθμίσεις προκειμένου να επιτύχουν μεγαλύτερη διαφάνεια των οικονομικών δραστηριοτήτων και εφαρμογή των διεθνών κανόνων όσον αφορά τη λογιστική, και να εισαγάγουν επίσης βελτιωμένη ανεξάρτητη εποπτεία και δημοκρατικές δομές, συμπεριλαμβανομένης της διάκρισης των εξουσιών,

Δ. επισημαίνοντας ότι η απειλή αυτή για την ευρωπαϊκή οικονομία εμφανίζεται σε μια κρίσιμη στιγμή της διαδικασίας της Οικονομικής και Νομισματικής Ένωσης, καθώς προβλέπεται η καθιέρωση του ευρώ από 1ης Ιανουαρίου 1999 και η εκ μέρους της Ευρωπαϊκής Κεντρικής Τράπεζας (ΕΚΤ) ανάληψη της ευθύνης μιας ενιαίας νομισματικής πολιτικής από την ίδια ημερομηνία,

Ε. επισημαίνοντας ότι καταργήθηκαν οι ρυθμιστικοί περιορισμοί στις χρηματοπιστωτικές αγορές, ελευθερώθηκαν οι κεφαλαιαγορές και δημιουργήθηκε ένα νέο χρηματοπιστωτικό σύστημα, βασιζόμενο στις παγκόσμιες χρηματοπιστωτικές αγορές που ωθούνται από την τεχνολογία και που επιτρέπουν στις επενδύσεις να αναζητούν τη μεγαλύτερη κερδοφορία,

ΣΤ. επισημαίνοντας ότι η σημερινή παγκόσμια χρηματοπιστωτική αρχιτεκτονική υπάρχει εδώ και περισσότερο από 50 χρόνια και έχει επικριθεί για τις ανεπαρκείς αποκρίσεις της όσον αφορά τις κρίσεις στις αναδυόμενες οικονομίες και τη σημερινή χρηματοπιστωτική κρίση,

Ζ. επισημαίνοντας ότι οι οικονομικές προγνώσεις της Επιτροπής του φθινοπώρου 1998 διατείνονται ότι το πραγματικό ευρωπαϊκό ΑΕγχΠ θα αυξηθεί κατά 2,4% το 1999 και ότι οι διεθνείς οικονομικές κρίσεις θα προκαλέσουν μείωση του αναμενόμενου ποσοστού οικονομικής μεγέθυνσης κατά μισή ποσοστιαία μονάδα,

Η. επισημαίνοντας ότι ο ρυθμός ανάπτυξης της παγκόσμιας οικονομίας αναμένεται, σύμφωνα με το ΔΝΤ, να ανέλθει εφέτος σε 2% στην καλύτερη περίπτωση, έναντι παλαιοτέρων προβλέψεων για άνω του 4%,

Θ. επισημαίνοντας ότι, σύμφωνα με δήλωση του ΔΝΤ, ο κυριότερος κίνδυνος για την παγκόσμια οικονομία είναι να μη μπορέσει η Ιαπωνία «να αντιμετωπίσει τα προβλήματα του χρηματοπιστωτικού τομέα με ταυτόχρονη εξασφάλιση επαρκούς εγχώριας ζήτησης»,

Ι. επισημαίνοντας ότι το άρθρο 105(6) της Συνθήκης του Μάαστριχτ δεν παρέχει αυτομάτως στην ΕΚΤ ένα ρόλο στην προληπτική εποπτεία των πιστωτικών ιδρυμάτων,

Όσον αφορά τις χρηματοπιστωτικές αγορές

1. δεδομένου ότι οι χρηματοπιστωτικές αγορές είναι σήμερα παγκοσμιοποιημένες και δεν υπόκεινται σε αποτελεσματική διεθνή ρύθμιση και εποπτεία, τονίζει την επείγουσα ανάγκη να επιτευχθεί μέσω της διεθνούς συνεργασίας η δημιουργία του κατάλληλου πλαισίου για

- την εξασφάλιση μεγαλύτερης διαφάνειας στη λειτουργία των χρηματοπιστωτικών αγορών

- την προσαρμογή των κωδίκων δεοντολογίας τους οποίους όλοι πρέπει να αναλάβουν τη δέσμευση να προσυπογράψουν

- την οργάνωση στενότερης επίβλεψης όσον αφορά την τήρηση των κανόνων αυτών[semigr ]

2. ζητεί πλήρη διαφάνεια των εισροών και εκροών κεφαλαίου, έγκαιρη γνωστοποίηση των χρηματοοικονομικών δεδομένων σύμφωνα με τους διεθνείς κανόνες, μιαν αξιολόγηση του συντελεστή κεφαλαιακής επάρκειας στα τραπεζικά συστήματα καθώς και βελτιώσεις των ρυθμιστικών κανόνων για τον έλεγχο των χρηματοπιστωτικών αγορών, κανόνων που έχουν κριθεί ανεπαρκείς από την ίδια την Τράπεζα Διεθνών Διακανονισμών[semigr ] ζητεί περαιτέρω να υπάρξει ένα ευρωπαϊκό πλαίσιο για τις μεταρρυθμίσεις αυτές στο πλαίσιο των ευρωπαϊκών χρηματοπιστωτικών υπηρεσιών και της ενιαίας αγοράς σε σχέση με την οποία η πλήρης διαφάνεια καθιστά αναγκαίο να ληφθούν υπόψη τα «εξωεδαφικά» κέντρα (off-shore centres) και τούτο στο πλαίσιο της συζήτησης του κώδικα δεοντολογίας[semigr ]

3. προτρέπει την Επιτροπή, δεδομένου ότι ορισμένοι χρηματοοικονομικοί μεσάζοντες καταφεύγουν όλο και περισσότερο σε υπέρμετρο leverage, να ζητήσει κοινούς ελάχιστους κανόνες εντός της ΕΕ όσον αφορά τις εγγυήσεις, τα κριτήρια της διαχείρισης κινδύνων και τις διαδικασίες για τις τράπεζες και τα μη τραπεζικά ιδρύματα, συμπεριλαμβανομένου ενός μνημονίου συνεννόησης για τη συνεργασία μεταξύ των διάφορων εποπτικών αρχών, και να θεσμοθετήσει την άμεση παροχή ρευστότητας προς τις αγορές και τις λειτουργίες ύστατου δανειστή, ταυτόχρονα δε να προετοιμάσει μια μεταρρύθμιση των χρηματοπιστωτικών κανονισμών στο πλαίσιο της γενικής συμφωνίας για τις συναλλαγές στον τομέα των υπηρεσιών (GATS) και του ΠΟΕ[semigr ]

4. ζητεί στενότερη παρακολούθηση με στόχο την προώθηση μεγαλύτερης διαφάνειας στις ενέργειες των αγορών, ιδίως όσον αφορά τους κανόνες γνωστοποίησης χρηματοοικονομικών πληροφοριακών στοιχείων[semigr ] πιστεύει ότι η διαφάνεια αυτή πρέπει να καλύπτει τόσο τις προηγμένες όσο και τις αναδυόμενες χρηματοπιστωτικές αγορές και να περιλαμβάνει την εμπορία αξιογράφων, ιδίως δε χρηματοοικονομικών τίτλων υψηλού κινδύνου όπως είναι τα παράγωγα, καθώς και στοιχεία σχετικά με τον συντελεστή ενεργητικού με στάθμιση φερεγγυότητας/κινδύνου βάσει της συμφωνίας της Βασιλείας, η οποία σήμερα δεν τηρείται[semigr ]

5. χαιρετίζει συνεπώς τις προτάσεις των διεθνών χρηματοπιστωτικών ιδρυμάτων για κώδικες συμπεριφοράς στους τομείς της διαφάνειας της νομισματικής και χρηματοπιστωτικής πολιτικής και της εταιρικής διοίκησης, καθώς και τον Κώδικα Φορολογικής Διαφάνειας του ΔΝΤ, και καλεί τα κράτη μέλη να δεχθούν μια τακτική επιτήρηση της εφαρμογής αυτών των κωδίκων υπό μορφή ενός Μηχανισμού Χρηματοπιστωτικής Επισκόπησης, με δημοσίευση των αποτελεσμάτων της εφαρμογής τους[semigr ] υποστηρίζει ότι στόχος του Κώδικα Ορθής Πρακτικής της Εταιρικής Διοίκησης πρέπει να είναι η βελτίωση της διαφάνειας στον εταιρικό τομέα, δεδομένου ότι μπορούν να ανακύψουν κρίσεις λόγω ανισορροπιών του ιδιωτικού τομέα και ανεπαρκούς εταιρικής διοίκησης[semigr ]

6. ζητεί από τους ιδιωτικούς επενδυτές, στο πλαίσιο της διαφάνειας, να μη λαμβάνουν υπόψη μόνο τις ιδιωτικές πληροφορίες για την απόδοση των επενδύσεων αλλά και τις επικρατούσες γενικές οικονομικές συνθήκες[semigr ]

7. επιμένει ότι αυτοί οι κώδικες συμπεριφοράς πρέπει να καθιερώσουν διαδικασίες που να εξασφαλίζουν την έμπρακτη εφαρμογή και συναφείς μηχανισμούς επιβολής όσον αφορά τη διαφάνεια των χρηματοοικονομικών πληροφοριακών στοιχείων, τόσο για τον δανειζόμενο όσο και για τον δανειστή, μέσω καθιέρωσης χρηματοοικονομικών καταστάσεων η οποία να υποχρεώνει τον ιδιωτικό τομέα να δημοσιεύει τυποποιημένα στοιχεία ώστε να καθίσταται δυνατή η επιβολή αυτών των κωδίκων συμπεριφοράς[semigr ]

8. ζητεί να επεκταθούν οι κώδικες αυτοί ώστε να καλύψουν τα τυπικά προσόντα των χρηματιστηριακών διαπραγματευτών και έναν δεοντολογικό κώδικα για τη συμπεριφορά τους[semigr ]

9. προτρέπει να συμπεριληφθούν στην επεξεργασία αυτών των κωδίκων τα διεθνή γραφεία αξιολόγησης της πιστοληπτικής ικανότητας, διότι τους αναλογεί κρίσιμος ρόλος όσον αφορά την εξασφάλιση της διαφάνειας και της αξιοπιστίας των διαδικασιών[semigr ]

10. ζητεί μια τυποποίηση των πρακτικών προληπτικής εποπτείας στην Ευρώπη, ασχέτως του κράτους μέλους όπου έχει τη βάση του ο κάθε χρηματοπιστωτικός οργανισμός[semigr ] πιστεύει συνεπώς ότι πρέπει να υπάρξει μια Δήλωση Προθέσεων για την εναρμόνιση της προληπτικής εποπτείας, βάσει του άρθρου 105(6) της Συνθήκης του Μάαστριχτ[semigr ] πιστεύει ότι αυτή η προληπτική εποπτεία πρέπει να καλύπτει όχι μόνο τα πιστωτικά ιδρύματα και τους άλλους χρηματοπιστωτικούς οργανισμούς, αλλά και τις ιδιωτικές επιχειρήσεις οι οποίες, μέσω των δραστηριοτήτων τους στις χρηματοπιστωτικές αγορές, ενεργούν ως de facto χρηματοπιστωτικοί οργανισμοί[semigr ]

11. εκτιμά ότι η σημερινή κρίση απεκάλυψε ότι πολλοί ιδιωτικοί επενδυτές εφέρθησαν απερίσκεπτα επειδή είχαν την εντύπωση ότι οι κρατικοί οργανισμοί και οι διεθνείς οργανώσεις θα επενέβαιναν τελικά, προκειμένου να αποφευχθεί η γενικευμένη απορρύθμιση[semigr ]

12. ζητεί ως εκ τούτου, προς αποφυγή αυτής της ηθικά προβληματικής κατάστασης, να καθιερωθεί μια νέα προσέγγιση «αυτοδιάσωσης» του ιδιωτικού τομέα με την ενεργό χρηματοδοτική συμμετοχή του, τόσο για την αποσόβηση όσο και για την επίλυση των κρίσεων, όπως έχει ήδη προβλεφθεί στο πλαίσιο της συμφωνίας Νότιας Κορέας-ΔΝΤ[semigr ] θεωρεί ότι πρέπει να δημιουργηθούν αξιόπιστοι μηχανισμοί περιφερειακής διαβούλευσης (συμπεριλαμβανομένης της συνάθροισης ιδιωτικών και δημόσιων χρηματοδοτικών πόρων για παρεμβάσεις έκτακτης ανάγκης), οι οποίοι να συνενώνουν το ΔΝΤ και ιδιωτικούς οργανισμούς ως κοινούς δανειοδότες για χώρες που πλήττονται από κρίσεις[semigr ]

13. επειδή οι έλεγχοι των κεφαλαίων δεν προσφέρουν μακροπρόθεσμη λύση στο πρόβλημα της εκροής κεφαλαίων από τις χώρες που πλήττονται από κρίσεις, καθώς ενθαρρύνουν την εγχώρια διαφυγή και τη μαζική φυγή κεφαλαίων και αποθαρρύνουν τους ξένους επενδυτές, θεωρεί ότι πρέπει να καθιερωθεί όσο το δυνατόν συντομότερα μια χρονικά οριοθετημένη «ρήτρα χρηματοπιστωτικής διασφάλισης», η οποία είναι δυνατόν να επιτευχθεί σε διεθνές επίπεδο βάσει του καταστατικού του ΔΝΤ[semigr ]επιθυμεί ωστόσο να προσθέσει ότι δεν πρέπει να συζητηθεί στα επόμενα σχέδια μεταρρύθμισης του ΔΝΤ μόνο η αντιμετώπιση αλλά και η πρόληψη των κρίσεων

14. ζητεί η εν λόγω «ρήτρα χρηματοπιστωτικής διασφάλισης» να εφαρμόζεται σε συνδυασμό με μια διαδικασία προσωρινού παγώματος για την εξυπηρέτηση του εξωτερικού χρέους των χωρών που πλήττονται από κρίση ρευστότητας ή φερεγγυότητας, όπως προβλέπεται από το άρθρο VII του καταστατικού του ΔΝΤ, ώστε να έχει η δεδομένη χώρα επαρκές χρονικό περιθώριο για να καταρτίσει σχέδιο αναδιάταξης του χρέους της[semigr ]

15. ζητεί από όλες τις χώρες μέλη του ΔΝΤ να θεσπίσουν μηχανισμούς στενής νομισματικής παρακολούθησης των βραχυπροθέσμων εισροών κεφαλαίου, ώστε να αποφεύγονται τα υπέρμετρα χρέη και να δίδεται η δυνατότητα για βραχυπρόθεσμους ελέγχους στις εκροές κεφαλαίων[semigr ]

Όσον αφορά το παγκόσμιο χρηματοπιστωτικό σύστημα

16. ζητεί ουσιαστική και επαρκή μεταρρύθμιση των 50χρονων διεθνών χρηματοπιστωτικών ιδρυμάτων - κάτι στο οποίο η Ευρωπαϊκή Ένωση θα έπρεπε να αποδώσει προτεραιότητα - συμπεριλαμβανομένης μιας αυξημένης πολιτικής λογοδοσίας του Διεθνούς Νομισματικού Ταμείου με τη μετατροπή της Προσωρινής Επιτροπής του σε πολιτικό «Συμβούλιο» το οποίο να έχει εξουσίες λήψης αποφάσεων αντί των συμβουλευτικών εξουσιών, όπως προβλέπει το άρθρο XII, τμήμα I του καταστατικού του[semigr ]

17. προτρέπει το Συμβούλιο και την Επιτροπή να προωθήσουν προτάσεις για τη βελτίωση της λειτουργίας του διεθνούς οικονομικού και χρηματοπιστωτικού συστήματος με στόχο την αποτροπή της επανεμφάνισης μιας παρόμοιας κρίσης, ενώ συγχρόνως αναγνωρίζει τους κινδύνους που ενέχουν τα προστατευτικά μέτρα στον τομέα των κινήσεων κεφαλαίων ή του εμπορίου ως γενικός κανόνας επίλυσης των οικονομικών και χρηματοπιστωτικών προβλημάτων[semigr ] υπογραμμίζει ότι στις προτάσεις αυτές πρέπει να περιλαμβάνεται:

α) η δημιουργία ενός «Συμβουλίου Οικονομικής Ασφάλειας» υπό την αιγίδα του ΟΗΕ, το οποίο να εξασφαλίζει μια περισσότερο ισορροπημένη προσέγγιση όσον αφορά τα συμφέροντα των ανεπτυγμένων και των φτωχότερων χωρών, λαμβάνοντας υπόψη τη διαπλοκή και αλληλεξάρτηση των ανεπτυγμένων και των αναδυόμενων οικονομιών και την ευθύνη τους για ολόκληρο τον κόσμο[semigr ]

β) η ένταξη του εμπορίου χρηματοπιστωτικών προϊόντων και υπηρεσιών σε οιονδήποτε νέο εμπορικό γύρο του ΠΟΕ, ώστε να μπορέσει να επιτευχθεί συμφωνία για τη μεταρρύθμιση σε παγκόσμιο επίπεδο και να αποφευχθούν οι στρεβλώσεις του διεθνούς εμπορίου[semigr ]

18. ζητεί από τους φορείς του ΔΝΤ να μην εξαρτούν την χορήγηση πιστώσεως από προϋποθέσεις που δεν είναι δυνατόν να πληρωθούν στις χώρες με αναδυόμενες οικονομίες, οι οποίες δεν έχουν ακόμα φθάσει στην αναγκαία προς τούτο οικονομική, κοινωνική ή θεσμική ωριμότητα[semigr ]

19. τονίζει ότι η ΕΕ έχει ήδη συνεισφέρει σε μεγάλη κλίμακα στις δανειοδοτήσεις του ΔΝΤ προς την Ασία και αλλού, και είναι σε θέση να εξακολουθήσει να παίζει σημαντικό ρόλο[semigr ] πιστεύει ότι οι προετοιμασίες για την καθιέρωση του ευρώ έχουν ενδεχομένως συντελέσει στην αποτροπή μιας συναλλαγματικής αστάθειας στη ζώνη του ευρώ και υπογραμμίζει ότι, με μια ενιαία νομισματική πολιτική[semigr ]

20. υποστηρίζει την Ομάδα των G 7 στην έκκλησή της για αύξηση των χρηματοδοτικών πόρων που τίθενται στη διάθεση του ΔΝΤ για παρεμβάσεις σε περιπτώσεις επείγουσας ανάγκης και, στο πλαίσιο αυτό, εγκρίνει τις κατευθυντήριες οδηγίες των Υπουργών Οικονομικών της G7 προς την Παγκόσμια Τράπεζα, στις 30 Οκτωβρίου 1998, να διαθέσει κεφάλαια για τη στήριξη κοινωνικών προγραμμάτων στις αναπτυσσόμενες χώρες[semigr ]

21. καλεί τα κράτη μέλη της Λέσχης του Παρισιού να επιλύσουν ταχέως την κρίση του χρέους στις υπερχρεωμένες φτωχές χώρες, διότι χωρίς την επίλυση αυτή δεν θα μπει τέλος στις τωρινές ανά τον κόσμο οικονομικές κρίσεις[semigr ] τονίζει ότι η μείωση των πληρωμών του χρέους πρέπει να εστιασθεί στις χώρες που έχουν δεσμευθεί να εισαγάγουν οικονομικές, κοινωνικές και πολιτικές μεταρρυθμίσεις και πιστεύει ότι μια τέτοια μείωση του χρέους θα αποδέσμευε στις υπερχρεωμένες φτωχές χώρες κεφάλαια για στήριξη εσωτερικών πολιτικών, όπως επενδύσεις στις υποδομές, εκπαίδευση και κοινωνική πολιτική[semigr ]

22. τονίζει ότι, με μια ενιαία νομισματική πολιτική, οι χώρες του ευρώ θα χρειαστεί να αναλάβουν μείζονα ρόλο στην αντιμετώπιση των χρηματοπιστωτικών κρίσεων που πλήττουν την παγκόσμια οικονομία[semigr ]

23. τονίζει εν προκειμένω ότι πρέπει να αποδοθεί ύψιστη σπουδαιότητα στην επαρκή διεθνή εκπροσώπηση της ζώνης του ευρώ και των συμφερόντων της ΕΕ, ιδίως στο πλαίσιο των διεθνών οργανισμών[semigr ] θεωρεί άκρως σημαντική την όσο το δυνατόν συντομότερη διευθέτηση του ζητήματος της εξωτερικής εκπροσώπησης της ζώνης του ευρώ[semigr ] επιμένει ότι η Επιτροπή πρέπει να αποτελεί αναπόσπαστη συνιστώσα οιασδήποτε διεθνούς εκπροσώπησης της ζώνης του ευρώ[semigr ]

24. ζητεί εκ νέου έναν ουσιαστικό διάλογο μεταξύ Κοινοβουλίου, Συμβουλίου, Επιτροπής και Ευρωπαϊκής Κεντρικής Τράπεζας κατά τους προσεχείς μήνες, προκειμένου να προσδιορισθεί η υπό εξέλιξη συνεισφορά της ΕΕ στην υπόθεση της παγκόσμιας οικονομικής και χρηματοπιστωτικής μεταρρύθμισης[semigr ]

Όσον αφορά τον παγκόσμιο οικονομικό αντίκτυπο των κρίσεων

25. υπογραμμίζει ότι άλλα 10 τουλάχιστον εκατομμύρια άτομα έμειναν άνεργα στη Νοτιοανατολική Ασία και μόνο, λόγω των σημερινών κρίσεων, με όλους τους εγγενείς βλαπτικούς αντικτύπους στην κοινωνική, πολιτική και οικονομική κατάσταση αυτών των χωρών[semigr ]

26. επισημαίνει ότι οι ασιατικές κρίσεις έφεραν στο φως τους κινδύνους που συνεπάγεται η παγκοσμιοποίηση των αγορών, όταν αυτή επιτελείται χωρίς ουδεμία νομικοπολιτική πλαισίωση και χωρίς να λαμβάνεται υπόψη η κοινωνική διάσταση του φαινομένου[semigr ] ζητεί από τις κυβερνήσεις να αρχίσουν, στο πλαίσιο του ΠΟΕ, διαπραγματεύσεις με σκοπό να επιτευχθεί η τήρηση των ρητρών της Διεθνούς Οργάνωσης Εργασίας σχετικά με το εργασιακό δίκαιο[semigr ]

27. ζητεί από τις χώρες αυτές να εξετάσουν το ενδεχόμενο εμβάθυνσης των περιφερειακών συμφωνιών τους, ούτως ώστε να ενισχυθούν οι οικονομίες τους έναντι μελλοντικών κρίσεων[semigr ] πιστεύει, εν προκειμένω, ότι η Ευρωπαϊκή Ένωση και οι ΗΠΑ οφείλουν να επαγρυπνήσουν για τη διατήρηση ισόρροπης σχέσης μεταξύ της τιμής του δολαρίου και του ευρώ[semigr ]

28. ζητεί από την ιαπωνική κυβέρνηση να συνειδητοποιήσει την απόλυτη ανάγκη για την κατά προτεραιότητα αναδιάρθρωση του τραπεζικού συστήματος της χώρας με την εφαρμογή ενός αξιόπιστου προγράμματος μεταρρυθμίσεων, το οποίο μακροπρόθεσμα θα αυξήσει την εμπιστοσύνη στο σύνολο της οικονομίας[semigr ] αντιλαμβάνεται ότι μια τέτοια εκ βάθρων αναδιάρθρωση θα έχει σοβαρές βραχυπρόθεσμες οικονομικές συνέπειες[semigr ]

Όσον αφορά τις συνέπειες των ανά τον κόσμο κρίσεων στην πραγματική οικονομία της Ευρωπαϊκής Ένωσης

29. τονίζει ότι οι τύχες της παγκόσμιας οικονομίας εξαρτώνται σήμερα σε μεγάλο βαθμό από τις οικονομικές εξελίξεις στις ΗΠΑ και στην ΕΕ και ότι η ύφεση στις οικονομίες αυτές θα είχε καταστροφική επίπτωση στη συνολική παγκόσμια παραγωγή[semigr ] αντιλαμβάνεται ότι η ΕΕ και οι ΗΠΑ έχουν κοινό συμφέρον στη σταθερότητα των χρηματοπιστωτικών συστημάτων και υπογραμμίζει συνεπώς πόσο σημαντικός είναι ο συντονισμός της νομισματικής πολιτικής μεταξύ του ΕΣΚΤ και του Ομοσπονδιακού Αποθεματικού Συστήματος των ΗΠΑ, προκειμένου να αποφευχθούν προβλήματα νομισματικής πολιτικής που θα μπορούσαν να βλάψουν τις σημερινές προοπτικές οικονομικής μεγέθυνσης[semigr ]

30. θεωρεί τον χρηματοοικονομικό τομέα στη Βραζιλία ως στρατηγικό σημείο από όπου μπορεί να αποτραπεί η περαιτέρω εξάπλωση της χρηματοοικονομικής μόλυνσης, και επομένως επιδοκιμάζει εντόνως την προσφάτως αναγγελθείσα χρηματοοικονομική δέσμη μέτρων του ΔΝΤ για τη στήριξη του βραζιλιανού νομίσματος, η οποία πρέπει να επεκταθεί ώστε να ληφθούν και διεθνή μέτρα για την ανακούφιση της υπερχρέωσης της Βραζιλίας[semigr ]

31. τονίζει την προθυμία της ΕΕ να βοηθήσει τη Ρωσία να ξεπεράσει τη σημερινή χρηματοπιστωτική, οικονομική και κοινωνική κρίση, παρέχοντάς της τεχνική βοήθεια και συνδρομή και να συνεργασθεί με τις ρωσικές αρχές στην προσπάθειά τους να αναδιαρθρώσουν το φοροεισπρακτικό τους σύστημα, καθώς και να συμβάλει στην προώθηση υγιώς λειτουργούντος χρηματοπιστωτικού και τραπεζικού τομέα, την προαγωγή των ΜΜΕ, τον εκσυγχρονισμό της δημόσιας διοίκησης και την εισαγωγή θεσμικών μεταρρυθμίσεων σε τοπικό και ομοσπονδιακό επίπεδο[semigr ]

32. προβληματίζεται από το γεγονός ότι, στις οικονομικές προγνώσεις της του φθινοπώρου 1998, η Επιτροπή εξακολουθεί να πιστεύει ότι, παρ' όλο που το διεθνές οικονομικό περιβάλλον έχει επιδεινωθεί, αυτό θα έχει οριακό μόνο αντίκτυπο στην ευρωπαϊκή οικονομία[semigr ] ζητεί κατά συνέπεια την κατάρτιση ενός σχεδίου δράσης με τροποποίηση των γενικών οικονομικών προσανατολισμών[semigr ]

33. ανησυχεί για το γεγονός ότι υπάρχουν ήδη αρκετά στοιχεία, όσον αφορά την ευρωπαϊκή ανεργία στους οικονομικούς κλάδους που πλήττονται άμεσα από τις ανά τον κόσμο οικονομικές κρίσεις, αλλά και όσον αφορά την αποκλιμάκωση και εγκατάλειψη ξένων επενδυτικών προγραμμάτων στην Ασία, ώστε να θεωρήσουμε ότι πρέπει να δοθεί ιδιαίτερη προσοσχή στη διατήρηση της συνολικής εγχώριας ζήτησης[semigr ]

34. τονίζει ότι οι τυχόν επιπτώσεις στην ευρωπαϊκή οικονομία μπορεί να μην κατανεμηθούν ισόρροπα, δεδομένου ότι τα επιμέρους κράτη μέλη έχουν διαφορετικό βαθμό ανοίγματος σε διάφορα μέρη της παγκόσμιας οικονομίας[semigr ] ανησυχεί ειδικότερα για το χρηματοπιστωτικό άνοιγμα της Ευρώπης έναντι των αναδυόμενων οικονομιών καθώς τα ευρωπαϊκά τραπεζικά δάνεια προς αναδυόμενες οικονομίες αντιπροσωπεύουν 7% του ΑΕγχΠ έναντι 1,5% στις ΗΠΑ, με ένα ιδιαίτερα επισφαλές άνοιγμα των γερμανικών τραπεζών έναντι της πληττόμενης από την κρίση Ασίας και της Ρωσίας και με μεγάλο άνοιγμα των τραπεζών που έχουν ως βάση το Σίτυ του Λονδίνου έναντι της Ιαπωνίας[semigr ]

35. ζητεί αυξημένες δημόσιο-ιδιωτικές επενδύσεις στην ευρωπαϊκή οικονομία προκειμένου να προωθηθεί η αειφόρος ανάπτυξη και απασχόληση και ζητεί οι κυβερνητικές επενδυτικές δαπάνες να μην θεωρηθούν ότι συμβάλλουν στα κρατικά ελλείμματα κατά την αξιολόγηση των δημοσίων οικονομικών των κρατών μελών[semigr ]

36. ζητεί από τα κράτη μέλη να εξετάσουν σοβαρά, εάν το ως άνω ενδεχόμενο συμβεί, την αύξηση των επενδυτικών δαπανών τους σε ευρωπαϊκό επίπεδο[semigr ] εκτιμά ότι, ένα τέτοιο επενδυτικό πρόγραμμα θα ηδύνατο να αντισταθμίσει βραχυπρόθεσμα την κάμψη της οικονομικής μεγέθυνσης, και θα την υποστήριζε μακροπρόθεσμα[semigr ] πιστεύει ότι ένα τέτοιο επενδυτικό πρόγραμμα θα αποτελούσε επιπλέον τον πρώτο πραγματικό συντονισμό της οικονομικής πολιτικής στην Ευρώπη εν συνεχεία της καθιέρωσης του ενιαίου νομίσματος[semigr ]

37. αναθέτει στον Πρόεδρό του να διαβιβάσει το παρόν ψήφισμα στην Επιτροπή, το Συμβούλιο, το Γενικό Διευθυντή της Τράπεζας Διεθνών Διακανονισμών, τους προέδρους της ΕΚΤ, του ΔΝΤ και της Παγκόσμιας Τράπεζας, το Γενικό Διευθυντή του ΠΟΕ, καθώς και τον Οργανισμό Ηνωμένων Εθνών.